32005R2026
L 327/3
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 2026/2005 НА КОМИСИЯТА
от 13 декември 2005 година
за предоставянето на тарифни квоти за 2006 година и за следващите години за внос в Европейската общност на някои стоки от Турция, получени от преработката на селскостопански продукти, включени в Регламент (ЕО) № 3448/93 на Съвета
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаването на Европейската общност,
като взе предвид Регламент (ЕО) № 3448/93 на Съвета от 6 декември 1993 г. за определянето на търговския режим, който се прилага за определени стоки, получени от преработката на селскостопански продукти (1), и по-специално член 7, параграф 2 от него,
като има предвид, че:
(1)
Решение (ЕО) № 1/97 на Съвета за асоцииране на Турция към ЕО от 29 април 1997 г. за режима, който се прилага за определени преработени селскостопански продукти (2) установява, с цел да стимулира развитието на търговията съгласно целите на Митническия съюз, годишна квота, изразена като стойност, за някои макаронени изделия, внасяни в Общността от Турция. Тази квота следва да бъде предоставена за 2006 г. и за годините след тази. Ползването на правата по тази квота следва да става срещу представяне на сертификат за движение А.ТR., предвиден по силата на Решение 1/2001 на Комисията за митническо сътрудничество между ЕО и Турция от 28 март 2001 г. за изменение на Решение 1/96 за определянето на реда и условията за прилагане на Решение № 1/95 на Съвета за асоцииране на Турция към ЕО (3).
(2)
Регламент (ЕИО) № 2454/93 на Комисията от 2 юли 1993 г. за определянето на разпоредби за прилагане на Регламент (ЕИО) № 2913/92 на Съвета за създаването на Митнически кодекс на Общността (4) определя правилата за управлението на тарифните квоти. Целесъобразно е да бъде предвидено тарифните квоти, които се предоставят по силата на настоящия регламент да бъдат управлявани съобразно тези правила.
(3)
Мерките, предвидени в настоящия регламент, са в съответствие със становището на Управителния комитет по хоризонталните въпроси, касаещи търговията с преработени селскостопански продукти, които не са изброени в приложение I,
ПРИЕ НАСТОЯЩИЯ РЕГЛАМЕНТ:
Член 1
Годишните тарифни квоти на Общността за внос на стоки от Турция, определени в приложението се предоставят за периода от 1 януари до 31 декември 2006 г. и от 1 януари до 31 декември на следващите години, при определените в това приложение условия.
Ползването на правата по тези тарифни квоти следва да става срещу представяне на сертификат за движение А.ТR. съгласно Решение 1/2001 на Комисията за митническо сътрудничество между ЕО и Турция.
Член 2
Тарифните квоти на Общността, упоменати в член 1, се управляват от Комисията съгласно членове 308а, 308б и 308в от Регламент (ЕИО) № 2454/93.
Член 3
Настоящият регламент влиза в сила на третия ден след публикуването му в Официален вестник на Европейския съюз.
Той се прилага от 1 януари 2006 година.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 13 декември 2005 година.